Številka: 007-20/2016

Datum: 30. 6. 2016

**MESTNEMU SVETU**

**MESTNE OBČINE PTUJ**

**Zadeva: Predlog Pravilnika o sofinanciranju malih komunalnih čistilnih naprav na območju Mestne občine Ptuj**

Na podlagi 23. člena Statuta Mestne občine Ptuj (Uradni vestnik Mestne občine Ptuj, št. 9/07) in v skladu s 76. členom Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15) predlagam mestnemu svetu v obravnavo in sprejempredlog Pravilnika o sofinanciranju malih komunalnih čistilnih naprav na območju Mestne občine Ptuj.

 **Miran SENČAR,**

 **župan Mestne občine Ptuj**

Priloge:

* predlog pravilnika z obrazložitvijo.

 Predlog

 julij 2016

Na podlagi 21. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF in 14/15 – ZUUJFO), Odloka o odvajanju in čiščenju komunalne in padavinske odpadne vode na območju Mestne občine Ptuj (Uradni vestnik Mestne občine Ptuj, št. 10/13 in 15/13) ter 12. člena Statuta Mestne občine Ptuj (Uradni vestnik Mestne občine Ptuj, št. 9/07) je Mestni svet Mestne občine Ptuj na svoji \_\_\_\_\_\_seji, dne \_\_\_\_\_, sprejel

**P R A V I L N I K**

**o sofinanciranju malih komunalnih čistilnih naprav**

**na območju Mestne občine Ptuj**

**1. člen**

S tem pravilnikom se določajo namen, upravičenci, pogoji in merila za dodelitev proračunskih sredstev, namenjenih za nakup in vgradnjo malih komunalnih čistilnih naprav za stanovanjske objekte na območju Mestne občine Ptuj (v nadaljevanju: občina).

**2. člen**

(1) Sredstva se dodeljujejo upravičencem v obliki subvencij.

(2) Upravičenci dodelitve proračunskih sredstev po tem pravilniku so fizične osebe – lastniki stanovanjskih objektov s stalnim prebivališčem v občini.

(3) V primeru izgradnje skupne male čistilne naprave za več stanovanjskih objektov, je nosilec investicije (vlagatelj) tisti, na katerem zemljišču bo čistilna naprava zgrajena. Investitorji medsebojna razmerja uredijo s posebno pogodbo.

(4) Sredstva se ne morejo pridobiti za objekte na območju aglomeracij, kjer je že zgrajena ali se planira izgradnja javne kanalizacije. Pogoji, ki jih morajo izpolnjevati upravičenci so podrobneje določeni v 8. členu tega pravilnika.

(5) Upravičenec lahko kandidira na proračunska sredstva za en objekt le enkrat.

**3. člen**

Sredstva za izgradnjo malih komunalnih čistilnih naprav v občini se zagotavljajo iz občinskega proračuna. Višino sredstev za posamezno leto določi mestni svet z odlokom o proračunu. Na podlagi določene višine sredstev se na podlagi sklepa župana objavi javni razpis, ki natančno določa pogoje za dodelitev proračunskih sredstev v skladu s tem pravilnikom. Za dodelitev sredstev se po objavi razpisa zaprosi s pisno vlogo na občino.

**4. člen**

Javni razpis se objavi na občinski spletni strani in v Uradnem vestniku Mestne občine Ptuj. V javnem razpisu se določi:

1. naziv in sedež občine,

2. pravna podlaga za izvedbo razpisa,

3. predmet javnega razpisa,

4. osnovne pogoje za kandidiranje na razpisu z morebitnimi dodatnimi merili,

5. okvirna višina sredstev,

6. določitev obdobja, do katerega morajo biti sredstva porabljena,

7. rok in naslov vložitve vlog,

8. rok, v katerem bodo potencialni upravičenci obveščeni o izidu,

9. kraj, čas in osebo, pri kateri lahko upravičenci pridobijo informacije in razpisno dokumentacijo.

**5. člen**

(1) Postopek za dodelitev proračunskih sredstev v skladu z razpisnimi pogoji vodi tri članska komisija, ki jo s sklepom imenuje župan. Komisija je imenovana za obdobje mandata župana.

(2) Naloge komisije:

1. odpiranje in pregled vlog,

2. ocena upravičenosti vlog,

3. priprava poročila s predlogom prejemnikov in višine sredstev,

4. druge naloge povezane z uspešno izvedbo razpisa.

(3) Komisija obravnava vse popolne in pravočasno prispele vloge (z vsemi zahtevanimi dokazili) po vrstnem redu prispetja in pripravi seznam upravičencev najkasneje v roku 15 dni od obravnave vlog in pripravi predlog o dodelitvi proračunskih sredstev. Sredstva se dodeljujejo enkrat letno do porabe finančnih sredstev sprejetega proračuna.

(4) Na podlagi predloga komisije o dodelitvi proračunskih sredstev se izda sklep. Zoper sklep je mogoča pritožba pri županu občine. Odločitev župana je dokončna.

(5) O izidu javnega razpisa se vse vlagatelje obvesti v roku 15 dni od dne, ko komisija pripravi predlog dodelitve proračunskih sredstev.

**6. člen**

Višina pomoči znaša do 50 % upravičenih stroškov oziroma največ 1.500,00 EUR na stanovanjski objekt za postavitev male komunalne čistilne naprave pri zamenjavi obstoječe greznice z malo komunalno čistilno napravo ali pri novogradnji. Sofinancira se postavitev ene male komunalne čistilne naprave za en stanovanjski objekt kot tudi postavitev ene komunalne čistilne naprave za več stanovanjskih objektov.

**7. člen**

(1) Upravičeni so stroški nakupa male komunalne čistilne naprave velikosti do 50 PE z vključenimi stroški montaže male komunalne čistilne naprave in njenega prvega zagona z nastavitvijo parametrov, v skladu z Uredbo o odvajanju in čiščenju komunalne odpadne vode (Uradni list RS, št. 98/15).

(2) Upravičeni stroški lahko nastanejo od datuma veljavnosti tega pravilnika. Vlagatelji lahko vložijo vlogo za sofinanciranje najkasneje v 3 letih od nakupa in vgradnje.

(3) DDV ni upravičen strošek.

**8. člen**

(1) Vloga mora zadostiti naslednjim pogojem:

– da enostanovanjska ali večstanovanjska stavba leži izven območja aglomeracij in da ima lastnik prijavljeno stalno prebivališče v občini;

– da ima objekt veljavno gradbeno dovoljenje za stanovanjski objekt zgrajen po letu 1967 ali potrdilo, da je stanovanjski objekt zgrajen pred letom 1967;

– mala komunalna čistilna naprava mora biti izven predvidenih območij aglomeracij na katerih se predvideva izgradnja kanalizacije;

– mala komunalna čistilna naprava mora imeti certifikat oziroma listino o skladnosti izdelka z zahtevami glede doseganja mejnih vrednostih parametrov odpadnih vod, kot jih predpisuje Uredba o odvajanju in čiščenju komunalne odpadne vode (Uradni list RS, št. 98/15);

– mala komunalna čistilna naprava je lahko postavljena tudi na območju predvidenih aglomeracij, vendar mora biti na podlagi soglasja občine razvidno, da objekt na javno kanalizacijo ne bo priklopljen;

– lokacija postavitve male komunalne čistilne naprave mora omogočati dostop in neovirano praznjenje;

– upravičenci morajo razpolagati z zemljiščem na podlagi lastninske ali katere druge stvarnopravne pravice na katerem se načrtuje postavitev male komunalne čistilne naprave;

– čistilna naprava mora biti vgrajena in v funkciji obratovanja (v času vložitve zahtevka);

– upravičenci, ki bodo za več objektov postavili skupno čistilno napravo, morajo vlogi priložiti podpisan medsebojni dogovor vseh uporabnikov male komunalna čistilne naprave, ki ni časovno omejen in osebo, ki bo zadolžena za upravljanje male komunalna čistilne naprave, ter sklenjeno služnostno pogodbo med lastniki zemljišč in investitorji;

– v primeru biološke čistilne naprave je potrebno zahtevku za izplačilo sredstev priložiti dokazilo o pozitivno opravljeni prvi meritvi;

– ob zagonu male komunalne čistilne naprave mora biti ukinjena obstoječa greznica v skladu s pogoji izvajalca javne službe;

– sredstva se ne dodelijo za naložbe izven območja občine;

– upravičenci lahko pridobijo sredstva za isto naložbo le enkrat, v kolikor je upravičenec že prejel javna sredstva za isti namen, do sredstev po tem razpisu ni upravičen.

(2) Čistilna naprava mora zadostiti naslednjim tehničnim zahtevam:

– čistilna naprava mora biti izdelana v skladu z enim od gradbenih standardov: SIST EN 12566-1, SIST EN 12566-2, SIST EN 12566-3, SIST EN 12566-4 ali SIST EN 12566-5 in iz katere se v skladu s temi standardi odvaja očiščena odpadna voda neposredno v površinsko vodo, kar se dokazuje z ustreznim a testom oziroma certifikatom;

– čistilna naprava mora imeti kot gradbeni proizvod izjavo o skladnosti, da ustreza standardom iz prejšnje alineje in je izdelana v skladu s predpisom, ki ureja potrjevanje skladnosti in označevanja gradbenih proizvodov;

– za čistilno napravo mora biti izdelano poročilo o opravljenih prvih meritvah, iz katerega mora biti razvidno, da je obratovanje male komunalne čistilne naprave v skladu z določbami Uredbe o odvajanju in čiščenju komunalne odpadne vode (Uradni list RS, št. 98/15).

**9. člen**

(1) Izpolnjevanje pogojev iz prejšnjega člena pravilnika se dokazuje z naslednjimi dokumenti:

– izpolnjena in podpisana vloga z zahtevanimi prilogami po priloženih navodilih.

(2) Če vloga ob vložitvi ni popolna, se prosilca pozove, naj vlogo v roku 8 dni dopolni. Če tega ne stori, se vloga s sklepom zavrže.

**10. člen**

(1) Upravičenci na podlagi sklepa o dodelitvi sredstev na občino pošljejo zahtevek za izplačilo z vsemi zahtevanimi prilogami najkasneje do 10. 11. v tekočem letu.

(2) Pred vložitvijo zahtevka mora biti naložba zaključena in plačani vsi računi ter priloženo potrdilo o pozitivno opravljeni prvi meritvi. Po predložitvi vse dokumentacije, skladno s priloženimi navodili, se z upravičencem sklene pogodba o dodelitvi nepovratnih sredstev in ostalih medsebojnih obveznostih in pravicah. Nakazilo sredstev se izvrši na osebni račun upravičenca v roku 30 dni od podpisa pogodbe.

(3) Proračunska sredstva se lahko porabijo samo za namen, za katerega so dodeljena.

**11. člen**

Nadzor nad izvajanjem namenske porabe proračunskih sredstev, skladno z javnim razpisom, izvaja pristojni oddelek občinske uprave.

**12. člen**

(1) Pogodba o sofinanciranju mora vsebovati: pogodbene stranke, višino sofinanciranja in opredelitev pravic in obveznosti pogodbenih strank.

(2) Prejemnik po pogodbi se zaveže, da:

– bo hranil dokumentacijo še najmanj 5 let po izplačilu sredstev iz strani občine;

– bo omogočil občini vpogled v dokumentacijo in nadzor koriščenja namenskih sredstev na terenu.

**13. člen**

Upravičenec je dolžan vrniti nenamensko porabljena sredstva skupaj z zakonitimi zamudnimi obresti, ki se obračunavajo od dneva izplačila upravičencu, do dneva vračila sredstev v primerih, če se ugotovi:

– da so bila dodeljena sredstva delno ali v celoti nenamensko porabljena,

– da je upravičenec za katerikoli namen pridobitve sredstev navajal neresnične podatke,

– druge nepravilnosti pri uporabi sredstev.

**14. člen**

Ta pravilnik začne veljati petnajsti dan po objavi v Uradnem vestniku Mestne občine Ptuj.

Številka: 007-20/2016

Datum:

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Obrazložitev:**

Mestna občina Ptuj je z Odlokom o proračunu Mestne občine Ptuj za leto 2016 zagotovila proračunska sredstva za namen sofinanciranja nakupa in vgradnje malih komunalnih čistilnih naprav. Za izvedbo sofinanciranja nakupa in vgradnje malih komunalnih čistilnih naprav je potrebno sprejeti Pravilnik o sofinanciranju malih komunalnih čistilnih naprav na območju Mestne občine Ptuj (v nadaljevanju: pravilnik), ki se predlaga v sprejem Mestnemu svetu Metne občine Ptuj.

Predmet predlaganega pravilnika je sofinanciranje stroškov nakupa in vgradnje malih komunalnih čistilnih naprav velikosti do 50 PE za čiščenje komunalne odpadne vode na območju Mestne občine Ptuj. S pravilnikom se določa namen, upravičenci, pogoji in merila za dodelitev proračunskih sredstev, namenjenih za nakup in vgradnjo malih komunalnih čistilnih naprav za stanovanjske objekte na območju Mestne občine Ptuj.

Naloga lokalne skupnosti je, da sledi in poskuša doseči zastavljene cilje, ki izhajajo iz državnega Operativnega programa odvajanja in čiščenja odpadnih voda in upoštevati veljavno zakonodajo na področju odvajanja in čiščenja odpadnih voda. Na področju odvajanja in čiščenja odpadnih voda je v Mestni občini Ptuj zaradi razpršenosti poselitve veliko naselij, ki ne izpolnjujejo pogojev za izgradnjo javnega kanalizacijskega omrežja. Glede na aglomeracije na območju Mestne občine Ptuj, kjer gre za razpršen vzorec poselitve, bi bila izvedba centraliziranih, javnih sistemov odvajanja in čiščenja komunalnih odpadnih voda preveliko investicijsko breme, hkrati pa bi lahko prineslo tudi visoke stroške tekočega vzdrževanja. Tako številna naselja nimajo zgrajene komunalne infrastrukture in se izgradnja ne načrtuje. Na teh območjih je naloga lastnikov objektov, da ustrezno uredijo problem odvajanja in čiščenja odpadnih voda in s tem zmanjšajo vpliv teh objektov na okolje. Zato predstavlja predlagani pravilnik z sofinanciranjem stroškov nakupa in vgradnje malih komunalnih čistilnih naprav rešitev, ki ustrezno dopolnjuje odvajanje in čiščenje komunalnih odpadnih voda na območjih razpršene poselitve in pomemben pristop k usklajenemu razvoju na področju odvajanja in čiščenja odpadnih voda.

Zaradi omenjenih razlogov bo Mestna občina Ptuj s predlaganim pravilnikom sofinancirala stroške nakupa in vgradnje malih komunalnih čistilnih naprav upravičencem, ki živijo na območjih, kjer stroški enovitega sistema niso ekonomsko upravičeni. Namen in cilj dodeljevanja sredstev je torej spodbujanje k varstvu okolja z zmanjševanjem onesnaževanja s komunalnimi odpadnimi vodami.

**Ocena finančnih posledic**

Za namen sofinanciranja dela stroškov nakupa in vgradnje malih komunalnih čistilnih naprav bo potrebno zagotavljati letna proračunska sredstva, ki se bodo podelila upravičencem v skladu s tem pravilnikom in objavljenem razpisu.

Na podlagi navedenega predlagam Mestnemu svetu Mestne občine Ptuj v obravnavo in sprejem predlog Pravilnika o sofinanciranju malih komunalnih čistilnih naprav na območju Mestne občine Ptuj.

Pripravil:

Tine Janežič

 **Miran SENČAR,**

 **župan Mestne občine Ptuj**